Kjersti Holmen

Kjersti Holmen (født 8. februar 1956 i Oslo, død 26. september 2021 i Oslo) var en norsk skuespiller, kjent for sitt arbeid innen teater, fjernsyn og film. 


== Biografi ==
Kjersti Holmen vokste opp på Nøtterøy fra hun var fem-seks år gammel. Hun debuterte i Mannfolk på Oslo Nye Teater i 1980. Hun var tilknyttet Nationaltheatret fra 1981, og fast ansatt fra 1992. Hun spilte over 20 større roller på Nationaltheatret. Holmen spilte i en rekke filmer og TV-serier. Hun gjorde seg også bemerket som komiker, blant annet i revyforestillinger sammen med Hege Schøyen. Hun er også kjent for sin rolle som Emma Klinke i Den spanske flue fra 1990.
Holmen ble tildelt Per Aabels ærespris i 1983, Aase Byes legat i 1999 og to amandapriser – den første ble tildelt i 1993 for hennes innsats i Telegrafisten, og den andre i 2000, for beste kvinnelige skuespiller, for rollene i filmene Sofies verden og S.O.S. Hun vant også Komiprisen 2009 i klassen for beste kvinnelige artist i revy og komedie for rollen som Edna i farsen Boeing, Boeing på Dizzie Showteater. Hun mottok i tillegg Amandakomiteens ærespris under utdelingen 21. august 2009.
Hun skulle opprinnelig spille miss Hannigan i Folketeaterets oppsetning av musikalen «Annie» høsten 2013, men måtte trekke seg på grunn av sykdom. Hennes siste større teaterrolle var tittelrollen i August Strindbergs Frøken Julie i 2012.I 2015 regisserte Mona J. Hoel kortfilmen Et siste forsøk med Holmen. Det er en novellefilm på syv minutter om alenemoren Iris som blir tatt i fartskontroll på vei fra sykehuset der hun arbeider, til hjemmet der hun skal sende barna på skolen. Hun får en fartsbot som er så stor at hun ikke har mulighet til å betale den, og dermed rakner hele tilværelsen for henne.I 2019 ferdigstilte Hoel spillefilmen Skal dere gå allerede? med Kjersti Holmen på rollelisten.I 2009 ble Holmen utnevnt til ridder av 1. klasse av St. Olavs Orden «for hennes innsats for norsk scenekunst».Holmen døde på Økernhjemmet 26. september 2021 etter å ha vært syk de siste ti årene av sitt liv.


=== Familie ===
Hun hadde sønnene Elias Holmen Sørensen og Isak Holmen Sørensen, begge skuespillere, med skuespiller Reidar Sørensen. Hun var senere samboer med skuespiller Sverre Anker Ousdal.
Familietre

Ragnar Holmen (1921–2005), direktør, g.m. Hjørdis Marie Berg (1922–2005), lærer
Kjersti Holmen (1956–2021), skuespiller, 1: g.m. Reidar Sørensen (f. 1956), skuespiller, 2: s.m. Sverre Anker Ousdal (f. 1944)
stesønn: Mads Ousdal (1970), skuespiller
stesønn: Kim Sørensen (f. 1976), skuespiller
Elias Holmen Sørensen (f. 1987), skuespiller
Isak Holmen Sørensen (f. 1991), skuespiller


== Filmografi ==
2019: Skal dere gå allerede? (spillefilm)
2015: Et siste forsøk (kortfilm)
2011: Mennesker i solen (spillefilm)
2010: Maskeblomstfamilien (spillefilm)
2010: En ganske snill mann (spillefilm)
2009: En god nummer to
2009: Upperdog (spillefilm)
2008: Max Manus
2006: Kunsten å tenke negativt
2006: Lullaby
2006: En udødelig mann
2005: Elsk meg i morgen (spillefilm)
2004: Salto, salmiakk og kaffe (spillefilm)
2003: Kvinnen i mitt liv
2001: Olsenbandens første kupp (TV-serie)
2000: Ballen i øyet (spillefilm)
1999: Sofies verden (film og TV-serie)
1999: Tarzan (Barnefilm)
1999: S.O.S. – en bedmovie
1998: 1732 Høtten (spillefilm)
1996: Gåten Knut Hamsun (TV-serie)
1996: Jakten på nyresteinen (barnefilm)
1995: Hører du ikke hva jeg sier! (spillefilm)
1994: Ti kniver i hjertet (spillefilm)
1994: Bikinisesongen
1993: Telegrafisten (spillefilm)
1990: Herman (spillefilm)
1990: Smykketyven (spillefilm)
1987: På stigende kurs
1985: Orions belte (spillefilm)
1985: Rød snø (TV-serie)


== Referanser ==


== Eksterne lenker ==
(en) Kjersti Holmen på Internet Movie Database 
(no) Kjersti Holmen hos Nationaltheatret 
(sv) Kjersti Holmen i Svensk Filmdatabas 
(da) Kjersti Holmen på Filmdatabasen 
(da) Kjersti Holmen på danskefilm.dk 
(da) Kjersti Holmen på Scope 
(fr) Kjersti Holmen på Allociné 
(en) Kjersti Holmen på AllMovie 
(en) Kjersti Holmen hos The Movie Database 
Kjersti Holmen i Scenewebarkivet
Nett-TV (Holmen som gjest i programmet Først & sist den 16. desember 2005)
Kjersti Holmens Minneside (Jølstad Begravelsesbyrå)